Živi zid zguran nizom afera Vladimire Palfi i Ivana Vilibora Sinčića u živo blato teško zadržava isto brojno stanje. Nakon što ga je u dramatičnim okolnostima napustio supredsjednik Hrvoje Runtić, sljedeći na potezu je i Ivan Đanić, tajnik Živog zida koji se želi trajno razdružiti s trojcem i strankom, samo što nema kome podnijeti ostavku jer Glavni odbor ne postoji, saznaje Jutarnji list iz izvora bliskih Đaniću.



Đanić je o svom odlasku obavijestio Ivana Pernara. Razlozi zbog kojih i Đanić odlazi vrlo su slični onima zbog kojih je ostavku dao Runtić. Đanić se kolegama žalio kako kao tajnik nije imao nikakav uvid u financije, a apsurdnim smatra i to da nije imao pravo potpisa. No, Đanić je prvenstveno razočaran nizom otkrića o moralnim i pravnim akrobacijama Vladimire Palfi i Ivana Sinčića te je zaključio da ne želi biti dio ekipe kojoj je borba za sirotinja samo paravan za osobni probitak.

